Marten Kokk

Marten Kokk (sündinud 11. märtsil 1973 Tallinnas) on Eesti diplomaat ja jurist, alates 1. veebruarist 2025 Kliimaministeeriumi kantsler. 

Ta lõpetas 1991. aastal Tartu 2. Keskkooli1991. aasta 12A klassi õpilaste nimekiri ja õppinud Tartu Ülikoolis õigusteadust. Täiendanud end inimõiguste alal Birminghami Ülikoolis ja haldusjuhtimise alal Euroopa Avaliku Halduse Instituudis Maastrichtis ning kriisireguleerimise alal Rootsi Välispoliitika Instituudis Stockholmis. 

1. juulil 1994 asus Välisministeeriumis tööle juriidilise osakonna inimõiguste büroo referendina. 1997. aastal sai temast inimõiguste büroo direktor. Marten Koka eestvõttel esitati Riigikogule inimõiguste ja põhivabaduste kaitse konventsiooni lisaprotokolli nr 6 ratifitseerimise seaduse eelnõu, mis nägi ette Eestis surmanuhtluse kaotamise. Riigikogu ratifitseeris protokolli ja kaotas Eestis surmanuhtluse 18. märtsil 1998. Seaduse vastuvõtmise poolt oli 39 Riigikogu liiget, vastu 30. 

Sügisel 1999 asus ta tööle Riigikantseleisse, kus töötas esmalt riigisekretäri nõunikuna ja 2000. aasta suvest IT- ja asjaajamise osakonna juhatajana. Ta oli ka e-valitsuse loomise idee üks elluviijaid. 

2001. aasta suvest kuni 2006. aasta sügiseni töötas ta Riigikantselei peadirektorina. 1. oktoobrist 2006 täitis Välisministeeriumi haldusküsimuste asekantsleri kohustusi. Pärast eelmise kantsleri Matti Maasika siirdumist Euroopa Komisjoni voliniku Olli Rehni kabinetti sai Marten Kokk 2009. aastal Välisministeeriumi kantsleriks. 

Alates veebruarist 2011 oli ta Eesti suursaadik Majanduskoostöö ja Arengu Organisatsiooni juures ning alates 9. maist 2014 (pärast Eesti liitumist) ka Rahvusvahelise Energiaagentuuri juures. Juulis 2013 kinnitas OECD nõukogu Marten Koka OECD eelarvekomitee eesistujaks. Jaanuarist 2015 oli Marten Kokk OECD diplomaatilise korpuse vanem ning juhtis peasekretär José Ángel Gurría kolmandaks ametiajaks nimetamiseks peetud konsultatsioone. 

1. juunil 2016 nimetati Marten Kokk Eesti suursaadikuks Hiina Rahvavabariigis. 15. septembril andis ta oma volikirjad üle Hiina Rahvavabariigi presidendile Xi Jinpingile. 

11. detsembril 2018 andis Eesti suursaadik Marten Kokk Bangkokis oma volikirjad üle Tai kuningale Maha Vajiralongkornile. 

1. augustist 2019 oli Marten Kokk Eesti esindaja Euroopa Liidu juures COREPER I komitees. 

Alates 1. veebruarist 2025 on ta Kliimaministeeriumi kantsler. 

Marten Kokk on tuntud avaliku ja digitaalse diplomaatia ja halduskoostöö propageerija ja eestkõnelejana. Juristina on tema uurimisteemad olnud isikute põhiõiguste ja vabaduste piiramine, õigus sõnavabadusele ja eraelu austamisele ning koosolekute pidamise ja ühingute moodustamise vabadus.

Tunnustus
2009 – Kolme Tähe III klassi orden (Läti)
02.02.2025 andis Vabariigi President Alar Karis Marten Kokale eluaegse suursaadiku auastme

Isiklikku
Tal on kolm poega (Karl Oskar, Mattias Joosep ja Mihkel Villem) ja tütar (Hanna Liisa). Marten Koka abikaasa on Annely Kokk, kes on hariduselt jurist.

Viited

Välislingid
https://epl.delfi.ee/artikkel/67063070
 http://arvamus.postimees.ee/2622328/marten-kokk-pisa-pariisist-vaadatuna
 http://arvamus.postimees.ee/1125320/marten-kokk-mis-on-eesti-jaoks-maailmamajanduses-oluline
 https://epl.delfi.ee/artikkel/51144903
 http://arvamus.postimees.ee/1130526/suursaadikud-mida-on-eestil-prantsusmaalt-oma-ajaloo-tutvustamisel-oppida
 http://arvamus.postimees.ee/966824/marten-kokk-uued-valjakutsed-eraelu-kaitsel-internetis
 http://www.postimees.ee/1562841/riigikantselei-peadirektor-lahkub-ametist
 http://www.aripaev.ee/Print.aspx?PublicationId=fc9bb053-85b3-405c-84d8-b5285f317930
 http://www.lemonde.fr/economie/article/2015/05/26/angel-gurria-reconduit-a-la-tete-de-l-ocde_4640864_3234.html
 http://www.globaltimes.cn/content/1005804.shtml
 https://leht.postimees.ee/6834718/suursaadik-marten-kokk-eesti-ei-vaja-just-hiina-raha

Kategooria:Eesti juristid
Kategooria:Eesti diplomaadid
Kategooria:Miina Härma Gümnaasiumi vilistlased
Kategooria:Kolme Tähe ordeni kavalerid
Kategooria:Sündinud 1973